Internrevisjon

Internrevisjon er et element i styring av komplekse virksomheter (virksomhetsstyring). Begrepet viser både til aktiviteten internrevisjon, og om den funksjonen/enheten som utøver denne aktiviteten i virksomheten. 

Den internasjonale foreningen for internrevisjon, The Institute of Internal Auditors (IIA), definerer internrevisjon som «en uavhengig og objektiv bekreftelses- og rådgivningstjeneste, som har til formål å tilføre verdi og forbedre virksomheten. Gjennom en systematisk og strukturert fremgangsmåte bidrar internrevisjon til at virksomheten når sine mål. Fremgangsmåten går ut på å vurdere og forbedre prosessene for virksomhetsstyring, risikostyring og kontroll, med fokus på å gjøre dem målrettede og virkningsfulle.» Begrepet «objektiv» sikter her til saklighet og upartiskhet, og «virksomhetsstyring» til virksomhetens styringsprosesser i bred forstand. 

Internrevisjonens rolle i virksomheten
For å kunne oppfylle formålet skal internrevisjonen ha en uavhengig rolle i virksomheten, fastsatt i en formell instruks. Internrevisjonen skal rapportere direkte til virksomhetens styre, eller til et revisjonsutvalg under styret. I virksomheter som ikke har et styre, skal internrevisjonen rapportere til den eller de som har som har styringsansvaret. 

Hva slags temaer internrevisjonen gis i oppdrag å vurdere vil avhenge av hvilke risikoer som truer virksomhetens evne til å nå sine mål. I prinsippet kan alle sider ved virksomheten bli tema for undersøkelse fra internrevisjonen. Planen for hvilke oppdrag internrevisjonen skal levere på, og planene for hvordan hvert av disse oppdragene skal innrettes, skal bygge på en god vurdering av risikoene til virksomheten. Slik sikrer man at internrevisjonen jobber på temaer der internrevisjon vil kunne gi størst verdi for virksomheten. 

Ettersom internrevisjon kan få oppdrag på mange ulike temaer, kan internrevisorer ha ulike utdannings- og erfaringsbakgrunner. Yrkestittelen er derfor ikke en beskyttet tittel, slik som for en ekstern, finansiell revisor. Et oppdragsteam vil ofte bli satt sammen av internrevisorer med ulik bakgrunn, slik at teamet til sammen får bredde i kompetanse og ferdigheter. Samtidig skal alle internrevisorer ha en felles grunnforståelse av sin rolle, grunnleggende forståelse for styring av komplekse virksomheter, og en del grunnleggende ferdigheter knyttet til undersøkelse og analyse av prosesser i slike virksomheter. 

IIAs rammeverk og standarder for internrevisjon
Det er etablert et rammeverk med globale standarder for internrevisjon, fastsatt av IIA. Standardene veileder den profesjonelle utførelsen av internrevisjon over hele verden, og brukes som et grunnlag for å evaluere og heve kvaliteten på internrevisjonens arbeid. Standardene bygger på 15 veiledende prinsipper som fremmer målrettet og virkningsfull internrevisjon. Hvert prinsipp understøttes av standarder som inneholder krav, vurderinger ved implementering og eksempler på samsvar. Til sammen hjelper de internrevisorer med å oppfylle prinsippene og oppnå formålet med internrevisjon. 

IIA har medlemsorganisasjoner i mer enn 170 land, med over  individuelle medlemmer verden over. Den norske avdelingen IIA Norge har om lag 900 medlemmer (per 2025), og forvalter IIAs rammeverk og standarder i Norge.

 Se også 
 IIA Norge – den norske avdelingen av The Institute of Internal Auditors

 Referanser 

Kategori:Revisjon
Kategori:Ledelse
Kategori:Forretningsstrategi
Kategori:Organisasjonsteori